कहानी: दो नेत्रहीन कपल रोहन भटनागर (रितिक रोशन) और सुप्रिया शर्मा (यामी गौतम) की शादी होती है और वे एक-दूसरे का सहारा बन जाते हैं। दुर्भाग्य से उनकी इस अंधेरी दुनिया में हलचल तब मच जाती है जब सुप्रिया का रेप होता है और रोहन को समझ आता है कि पुलिस वाले उनके लिए कुछ करने वाले नहीं हैं। ...और इसके बाद कानून को अपने हाथ में लेने के सिवा रोहन के पास कोई और रास्ता नहीं बचता। रिव्यू: बदला अंधा होता है, यह इस फिल्म का सबसे मजबूत संदेश है। यह फिल्म हॉलिवुड फिल्म 'ब्लाइंड फ्यूरी' (1989) के रटगर हॉउर के लीड किरदार के अलावा कोरियन सुपरहिट फिल्म ब्रोकन (2014) से प्रेरित नज़र आ रही है। कुल मिलाकर संजय गुप्ता ने इसे बड़े ही असरदार और मनोरंजक तरीके से पेश किया है। फिल्म की शुरुआत कुछ ऐसे होती है, जहां रोहन एक बेहतरीन डबिंग आर्टिस्ट है और सुप्रिया काफी अच्छा पियानो बजाती है। शारीरिक अक्षमता के बावजूद जिंदगी के प्रति दोनों का रवैया काफी पॉज़िटिव है। सिर्फ दो सीन में आप इनके प्यार को महसूस कर लेंगे। ...और जैसे ही आप उन्हें एक मॉल में एक-दूसरे से केवल दो मिनट के लिए अलग देखते हैं तो आप बेचैन हो जाते हैं। इनका मोन अमोर डांस देखकर बस सब जादू सा लगता है और बेहद खुशी होती है। लेकिन, जब बात आम जिंदगी और एक बॉलिवुड थ्रिलर की हो तो वास्तविक जिंदगी में ऐसे सॉन्ग और डांस यकीनन सच नहीं होते। जब एक गुंडा अमित शेलार (रोहित रॉय) और उसका साथी वसीम (सहीदुर रहमान) साथ मिलकर सुप्रिया का रेप करते हैं तो रोहन की दुनिया में और भी ज्यादा अंधेरा छा जाता है। दरअसल रेपिस्ट अमित वहां के लोकल कॉर्पोरेटर माधवराव शेलार (रॉनित रॉय) का भाई है और इसी वजह से भ्रष्ट पुलिस ऑफिसर (नरेन्द्र झा और गिरीश कुलकर्णी) इस मामले की जांच-पड़ताल को सही तरीके से होने नहीं देते। जब उनकी करतूतों को सहना मुश्किल हो जाता है, तब रोहन उनसे बदला लेने के बारे में सोचता है। यहीं से फिल्म अलग राह मुड़ती है और आप सोच ही सकते हैं कि आगे क्या हो सकता है। चूहे-बिल्ली का यह खेल आपको रोमांचित करता है। जब भी रितिक अपना बदला लेने के लिए किसी को सताते और उसपर जुल्म करते हैं, तो आप दर्शक के तौर पर खुशी से सीटियां बजाते हैं इस फिल्म का मुख्य आकर्षण रितिक का दमदार परफॉर्मेंस है। वह एक प्रेमी और एक फाइटर के रूप में शानदार दिख रहे हैं। मूवी रेटिंग में आधा स्टार पूरी फिल्म में रितिक के शानदार परफॉर्मेंस के लिए। यामी ने भी शानदार प्रदर्शन किया है। टेक्निकली भी फिल्म काफी बेहतरीन है, जिसके लिए सुदीप चटर्जी (कैमरा) और रेसुल पुकुट्टी (साउंड) को विशेष धन्यवाद।